Fredi Nest se loopbaan het die afgelope twee en 'n half jaar ongelooflik gegroei. Met sy album Sê My en die treffers "Sê My" en "Getoor" in 2005 het álles verander. Dit het hom goue status besorg met verkope van verby die 25 000-kerf.
Toe volg die album Hey DJ in 2006 wat hom vanjaar 'n SAMA-toekenning in die afdeling beste Afrikaanse country-album (én goue status) besorg het. Dié toekenning erken Fredi se vaardigheid as sanger én skrywer van oorspronklike musiek en liriek.
Op sy splinternuwe album, Kom Kry Vir Jou, het Fredi 15 van die 18 liedjies geskryf, twee saam met die trefferliedjieskryfduo Marc Brendon en Don Kelly. Hy doen ook op dié album 'n roerende vertolking van die BeeGees se treffer "Words".
Die album wemel van potensiële treffers. Daar is sokkiegenietinge ("Jy mag maar", "Kom kry vir jou", "Netnou", "Laat die wiele draai", "Wie's bang" en "Rev haar in die rooi in"), countryliedjies ("Doen wat ek doen" en "Brother come home"), poprock ("Lady of my nights"), ballades ("Kom na my toe", "Meer as net 'n vrou", "As", "If" en "Words") en 'n knáp rugby song.
Die ritmenostalgie van die liedjie "Net in Afrikaans" is bestem om vanjaar 'n reuse- dansvloerknakker te word. Die album bevat ook een van die sterkste bewustheidliedjies: "Kyk wat maak Afrikaners nou" (met twee weergawes: 'n jolige polka en 'n aanhitsende mars).
Dit is Fredi se sterkste tweetalige kommersiële album nóg: polsend en kitaargedrewe met groot verwerkings deur Robyn Kielly, Byron Kuntz en Christie Schutte.
Die resultaat is 'n album met wydtreffende hoofstroomgewildheid, trots gepoets met ritme-ontvlugting en liriekdiepte. Met spatsels pop en rock, country en selfs kontemporêre gospel.
Dis 'n eerlike album met stukkies lewensrealisme deur 'n bedrewe musikant, 'n man, 'n minnaar, 'n pa: 'n méns wat die beste vir homself, sy geliefdes en die land se mense wil hê. Hy besef die antwoorde lê gesetel met die oë gerig na Bo.